Meglepetés: a Manchester City sztárja nem kapott helyet Löw vb-keretében
Nem lesz ott az oroszországi labdarúgó-világbajnokságon a remek szezont záró Manchester City egyik alapembere, Leroy Sané.
A várakozásoknak megfelelően Manuel Neuer, a címvédő német labdarúgó-válogatott első számú kapusa bekerült Joachim Löw szövetségi kapitány végleges, 23 fős világbajnoki keretébe, viszont meglepetésre kimaradt Leroy Sané, a Manchester City középpályása.

A Nationalelfet 12 éve irányító szakember a csapat olaszországi edzőtáborában hirdette ki az oroszországi tornára utazókat, s valamennyi újságírót meglepte, amikor kiderült, hogy az angol bajnok manchesteriek egyik alapembere a négy kimaradó között van.

Neuer helye elvileg megkérdőjelezhetetlen az együttesben, ugyanakkor az okozta a bizonytalanságot vele kapcsolatban, hogy szeptemberi lábtörése óta harcképtelen volt, viszont szombaton, az Ausztria elleni felkészülési találkozón már ő védett. Löw döntése nyomán ő lesz az első számú kapus a vb-n.

Sané mellett a kapus Bernd Leno, a csatár Nils Petersen és a hátvéd Jonathan Tah nem került be a szűkített keretbe.

A németek Mexikóval, Svédországgal és a Koreai Köztársasággal szerepelnek egy csoportban az oroszországi világbajnokságon, melyen a közép-amerikai csapattal kezdenek június 17-én.

A 23 fős német keret:

-   kapusok: Manuel Neuer (Bayern München), Marc-Andre ter Stegen (FC Barcelona), Kevin Trapp (Paris Saint-Germain)
-   hátvédek: Jerome Boateng (Bayern München), Matthias Ginter (Borussia Mönchengladbach), Jonas Hector (1. FC köln), Mats Hummels (Bayern München), Joshua Kimmich (Bayern München), Marvin Plattenhardt (Hertha BSC), Antonio Rüdiger (Chelsea), Niklas Süle (Bayern München)
-   középpályások: Julian Brandt (Bayer Leverkusen), Julian Draxler (Paris Saint-Germain), Leon Goretzka (Schalke 04), Ilkay Gündogan (Manchester City), Sami Khedira (Juventus), Toni Kroos (Real Madrid), Thomas Müller (Bayern München), Marco Reus (Borussia Dortmund), Sebastian Rudy (Bayern München), Mesut Özil (Arsenal)
-   csatárok: Mario Gomez (VfB Stuttgart), Timo Werner (RB Leipzig)
foci-vébé 2018 foci Joachim Löw foci-vb 2018 foci világbajnokság futball labdarúgás foci vb 2018 Leroy Sané